text: Trods glatte veje blev 49 biler blitzet – én fik klip
  19 januar 2018 kl. 21.52
  Syd- og Sønderjyllands Politi har fredag målt farten på 818 biler på Lunderskovvej i Vejen Kommune. Flere bilister havde lidt for travlt. 
  
  Vejret er koldt, og vejene kan være glatte.
  Selvom saltningen på vejene er godt i gang, så er der alligevel enkelte bilister, der mener, at de skal hurtigere frem end hvad der er tilladt.
  Syd- og Sønderjyllands Politi havde fredag fartmåling på Lunderskovvej i Vejn Kommune. Selvom langt de fleste af de 818 biler, der blev målt, kørte indenfor fartgrænsen, så blev flere blitzet.
  Politiet oplyser, at 49 biler kørte for stærkt og blev blitzet.
  Specielt én havde meget fart på. En bilist blev taget med 114 kilometer i timen på landevejen, og det resulterede i et klip i kørekortet. 
  Ved Torp syd for Aabenraa kørte bilisterne dog noget pænere i vintervejret. Med langt over 1000 målte køretøjer afslørede fotovognens målinger kun to mindre hastighedsovertrædelser.
  